Steen Gade (SF), 2007-01-09:
Jeg synes måske nok – og det har især Dansk Folkeparti hjulpet med til – at man snakker om noget helt andet end den alvorlige situation.
Det må jo være det, der er det vigtigste i en forespørgsel, som handler om Libanonevakueringen.
Hvis jeg skal fokusere på det, som den her forespørgsel burde handle om, og som den jo altså også først og fremmest er rejst med henblik på at handle om, vil jeg understrege, hvad jeg også har sagt i nogle korte bemærkninger, at den her opgave har været kæmpestor.
I relation til at den er kæmpestor, at vi faktisk kun havde erfaringerne fra tsunamien, og at vi da fik nogle lidt dyrekøbte erfaringer – der var ting, der kunne gøres meget bedre, og vi fik sat det på skinner, så vi fik lavet et ordentligt beredskab i Udenrigsministeriet osv. – så må man vel sige, at det her er klaret til ug med kryds og slange.
Og det var jo det, Folketinget skulle vedtage.
Men hvad er det så, Dansk Folkeparti får debatten til at fokusere på?
De får den til at fokusere på, at der er sket fejl i forbindelse med lige godt og vel en halv promille af de mennesker, som kommer til Danmark, og som vi altså flyver herop.
Vi sørger for, at ingen af de personer kommer til skade; vi sørger for, at børn kan komme herop også med deres far, som det er blevet nævnt her, selv om den far faktisk skulle ud af landet igen, hvad han jo også kom; vi opfører os fornuftigt, og der er en masse mennesker, der bruger kræfter på det.
Og så har vi altså en fejlhyppighed på lige godt en halv promille.
Så kan man selvfølgelig godt stille sig op her og sige, at den skal være nul – ja, den skal være nul.
Men må vi ikke også være lidt seriøse herinde, må vi ikke også godt somme tider godt fortælle de mennesker, der ser det her på fjernsyn eller i øvrigt følger med, at det her er en fejlprocent, som er så lav, som man kan forestille sig, når det gælder 6.000 mennesker.
Det er derfor, jeg synes, at man ikke skulle beklage sig.
Det er ikke, fordi jeg synes, det er godt, at der er kommet nogle ind, som ikke skulle ind – det er der jo ingen der synes – men jeg synes ikke, det er der, fokus skulle være på den her debat.
Fokus skulle være på, hvad man kunne forbedre, og det har jeg jo altså også set at regeringen selv har lagt op til omkring den internationale koordinering.
Det er altså ikke, at vi skal have sendt flere politibetjente ned, når vi skal håndtere de her sager i fremtiden.
Vi har her et forslag til vedtagelse, som fokuserer på det forkerte, og derfor vil jeg ikke være med til det.
Jeg synes, Dansk Folkepartis håndtering af det her er både usmagelig og, som vi siger – tror jeg – ovre i Jylland, lidt utidig, for på en måde gør man en stor sag ud af en sag, som på en eller anden måde er en lillebitte sag.
Dem skal vi jo så tage stilling til senere.
Så er det, man kan spørge: Hvorfor er det så, vi skal diskutere det i dag?
Vi noterer os hist og pist lidt af hvert, men det giver på en måde ikke mening at gøre det til noget vigtigt i debatten.
Debatten handler om Libanonsituationen og evakueringen, og der mener jeg, at det forslag til vedtagelse, som er fremsat, ikke er det rigtige svar på den situation.
At det så er af hensyn til Dansk Folkeparti, og at vi har en parlamentarisk situation i det her land, som gør, at regeringen, som jeg nu har skamrost, er nødt til at rette ind efter hr. Søren Espersen, er jo trist.
At Socialdemokratiet også gør det, fordi de ikke tør andet, er lige så trist.